Συντεταγμένες: 46°8′39″N 6°5′3″E﻿ / ﻿46.14417°N 6.08417°E﻿ / 46.14417; 6.08417

Το **Σαιν-Ζυλιάν-αν-Ζενεβουά** (γαλλικά: *Saint-Julien-en-Genevois*) είναι κοινότητα στα ανατολικά της Γαλλίας, στο νομό Άνω Σαβοΐας της περιοχής Ωβέρνη-Ρον-Αλπ, στα σύνορα με την Ελβετία. Είναι υπονομαρχία του νομού και ο πληθυσμός της ανέρχεται σε 14.258 κατοίκους (2017).

Αποτελεί τμήμα του διαμεθοριακού αστικού κέντρου της Γενεύης.

Οι κάτοικοι αποκαλούνται Σαιν-Ζυλιανουά (ζ).

Γεωγραφικά στοιχεία
-------------------

Θέα προς την οροσειρά Ζυρά
Το Σαιν-Ζυλιάν-αν-Ζενεβουά βρίσκεται στα βορειοδυτικά του νομού Άνω Σαβοΐας στη διοικητική περιοχή Ωβέρνη-Ρον-Αλπ. Είναι υπονομαρχία του νομού και αποτελεί τμήμα του διαμεθοριακού αστικού κέντρου της Γενεύης. Ο πληθυσμός της ανέρχεται σε 14.258 κατοίκους (2017).

Απέχει 10 περίπου χιλιόμετρα από τη Γενεύη, 35 από το Ανσί, την πρωτεύουσα της Άνω Σαβοΐας και 530 χλμ από το Παρίσι.

Διασχίζεται από τα μικρά ποτάμια Αιρ, Τερνιέ και Αράντ.

Συνορεύοντας με την Ελβετία, το Σαιν-Ζυλιάν-αν-Ζενεβουά είναι μια οικιστική κοινότητα για χιλιάδες διασυνοριακούς εργαζόμενους. Σχεδόν το μισό του εργατικού δυναμικού εργάζεται στην Ελβετία.

Η έκταση της κοινότητας είναι 10,59 τετραγωνικά χιλιόμετρα. Το υψόμετρο κυμαίνεται από 427 έως 750 μέτρα.

Το κλίμα είναι ορεινό, λόγω της παρουσίας της οροσειράς των Άλπεων.

Τοπωνυμία
---------

Το Σαιν-Ζυλιάν-αν-Ζενεβουά είναι ένα τοπωνύμιο που δημιουργήθηκε με διάταγμα της 26ης Αυγούστου 1893. Πριν από αυτή την ημερομηνία, η πόλη έφερε το όνομα Σαιν-Ζυλιάν.

Η πόλη πήρε το όνομά της από τον Χριστιανό μάρτυρα του 2ου αιώνα Άγιο Ζυλιάν της Μπριούντ. Το όνομα της μικρής πόλης Σαιν-Ζυλιάν εμφανίζεται σε επίσημα έγγραφα από το 1253. 

Στα γαλλοπροβηγκιανά (ή αρπιτάν), την παραδοσιακή γλώσσα της περιοχής, το όνομα γράφεται San Zhlyin ή Sant-Jelien.

Ιστορία
-------

Το Δημαρχείο του Σαιν-Ζυλιάν-αν-Ζενεβουά
Στο Σαιν-Ζυλιάν-αν-Ζενεβουά, έχουν βρεθεί υπολείμματα από την περίοδο των Βουργουνδών.

Η μικρή πόλη υπέφερε επί αιώνες από τις συγκρούσεις μεταξύ της Γενεύης και του δουκάτου της Σαβοΐας λόγω της γεωγραφικής της θέσης. Σημαντική βελτίωση σημειώθηκε από τις 21 Ιουλίου 1603, με τη Συνθήκη του Σαιν-Ζυλιέν, που υπογράφηκε από τον Κάρολο Εμμανουήλ Α΄ της Σαβοΐας, ο οποίος αναγνώρισε τη Γενεύη ως κυρίαρχη δημοκρατία που συμμάχησε με τα ελβετικά καντόνια και έθεσε τέρμα στους πολέμους μεταξύ της Γενεύης και της Σαβοΐας.

Μεταξύ 1780 και 1837, το Σαιν-Ζυλιάν ήταν τμήμα της επαρχίας Καρούζ, διοικητικής διαίρεσης των κρατών της Σαβοΐας, πριν συνδεθεί με την επαρχία Φωσινί (1837-1860).

Μεταξύ 1798 και 1813 βρέθηκε στα εδάφη του νεοϊδρυθέντος βραχύβιου γαλλικού νομού Λεμάν. Κατά τους Ναπολεόντειους πολέμους το 1814, η πόλη κατελήφθη από τα αυστριακά στρατεύματα. 

Με τη συνθήκη του Τορίνο το 1860 και μετά από δημοψήφισμα που διοργανώθηκε στις 22 και 23 Απριλίου 1860, όπου το 99,8% των κατοίκων της Σαβοΐας απάντησε υπέρ της συνένωσης με τη Γαλλία, το Σαιν-Ζυλιάν-αν-Ζενεβουά βρέθηκε στο νομό Άνω Σαβοΐας, που, όπως και ο όμορος της Σαβοΐας, δημιουργήθηκαν την επόμενη μέρα της συνένωσης.

Το 1965 συνενώθηκε με την κοινότητα Ταιρί.

Οικονομία
---------

Μέχρι τις αρχές του 20ού αιώνα, το Σαιν-Ζυλιάν-αν-Ζενεβουά ήταν ένα αγροτικό χωριό. Η γεωργία εξακολουθεί και σήμερα να ασκείται στην περιοχή. Δημητριακά και λαχανικά καλλιεργούνται στα εύφορα εδάφη της κοιλάδας του ποταμού Αιρ όπου επίσης υπάρχουν και αμπελώνες. Από τη δεκαετία του 1950, το χωριό έχει σταδιακά εξελιχθεί σε αστικό κέντρο και είναι πλέον μέρος του διαμεθοριακού αστικού κέντρου της Γενεύης. Σήμερα υπάρχουν πολλές μικρές και μεσαίες επιχειρήσεις, καθώς και διάφορες βιομηχανίες, κατασκευαστικές και εμπορικές εταιρείες και επιχειρήσεις στον τομέα των υπηρεσιών.

Το Σαιν-Ζυλιάν-αν-Ζενεβουά είναι η έδρα ενός περιφερειακού νοσοκομείου και, μαζί με την ελβετική Μπαρντονέ, μοιράζεται το σύστημα τηλεδιοδίων στη σύνδεση Λωζάννης-Γενεύης-Γαλλίας (A1 / A40 / A41). Πολλοί κάτοικοι εργάζονται στο διαμεθοριακό αστικό κέντρο της Γενεύης. Στην κοινότητα έχουν δημιουργηθεί αρκετές επιχειρήσεις αναψυχής, όπως ένα μεγάλο κλαμπ, μια πισίνα με δραστηριότητες και ένα καζίνο, τα οποία απευθύνονται εξίσου στον ελβετικό πληθυσμό και στη γαλλική περιοχή.

Δημογραφία
----------

Από τον Α' Παγκόσμιο Πόλεμο και μετά, ο πληθυσμός του Σαιν-Ζυλιάν-αν-Ζενεβουά αυξήθηκε σταθερά, από 1.340 κατοίκους το 1911 σε 2.053 το 1954. Η αύξηση αυτή εντάθηκε από τη δεκαετία του 1960 με την άφιξη νέων κατοίκων που προσελκύονται από τον οικονομικό δυναμισμό της περιοχής και από τη δυνατότητα να εργάζονται στην Ελβετία και το 2017 έφθασε τους 14.258 κατοίκους. Οι δημογραφικές προβλέψεις αναγγέλλουν τη συνέχιση αυτής της συνεχιζόμενης αύξησης.

* Απόψεις του Σαιν-Ζυλιάν-αν-Ζενεβουά
* Άποψη του Σαιν-Ζυλιάν με τη Γενεύη στο βάθοςΆποψη του Σαιν-Ζυλιάν με τη Γενεύη στο βάθος
* Η καθολική εκκλησίαΗ καθολική εκκλησία
* Η πλατεία της ΕλευθερίαςΗ πλατεία της Ελευθερίας
* Παλιά βρύσηΠαλιά βρύση
* Η περιοχή ΕσκαλάντΗ περιοχή Εσκαλάντ
* Θέα στο όρος ΣαλέβΘέα στο όρος Σαλέβ
* Το ΔημαρχείοΤο Δημαρχείο
* Η οροσειρά Ζυρά και η Γενεύη στο βάθος.Η οροσειρά Ζυρά και η Γενεύη στο βάθος.

Εξωτερικοί σύνδεσμοι
--------------------

* Η επίσημη ιστοσελίδα της κοινότητας (Γαλλικά)
* Η ιστοσελίδα του Γραφείου Τουρισμού (Γαλλικά)

Παραπομπές
----------

1. ↑  «Base officielle des codes postaux» La Poste. 1  Οκτωβρίου 2018.
2. ↑  (Γαλλικά) *Code INSEE*.
3. ↑  «Populations légales 2020» Εθνικό Ινστιτούτο Στατιστικής και Οικονομικών Μελετών. 29  Δεκεμβρίου 2022.
4. ↑  *répertoire géographique des communes*. Institut national de l'information géographique et forestière. Ανακτήθηκε στις 26  Οκτωβρίου 2015.
5. 1 2 . «www.insee.fr/fr/statistiques».
6. ↑ . «habitants.fr/saint-julien-en-genevois».
7. ↑ . «Χάρτης νομού Άνω Σαβοΐας».
8. ↑  Henri Baud, Jean-Yves Mariotte, Jean-Bernard Challamel, Alain Guerrier, Histoire des communes savoyardes. Le Genevois et Lac d'Annecy Tome III, Roanne, Éditions Horvath, 1981, 422 p. (ISBN 2-7171-0200-0), p. 461-482 « Le canton de Saint-Julien », pp.483-495 « Saint-Julien-en-Genevois »
9. ↑  Lexique Français - Francoprovençal du nom des communes de Savoie- Lé Kmoune in Savoué, Bruxelles, Parlement européen, 2012

|  |  |
| --- | --- |
| 

|  |
| --- |
| * Πύλη:Γεωγραφία
* Πύλη:Γαλλία
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 135574314
* LCCN: n78090868
* GND: 4268065-7
* SUDOC: 057686629
* BNF: cb152744988 (data)
* HDS: 007108

 |

 |